Luigi's Mansion 2

Luigi's Mansion 2, connu dsous ch' nom ed Luigi's Mansion: Dark Moon in Anmérike du Nord, ch'est un ju vidéo d'accion-avinture développé pèr Next Level Games pi édité pèr Nintendo, sorti in marche 2013 dseur Nintendo 3DS. Eune version remastérisée dech ju est sortie dseur Nintendo Switch l' 27 ed join 2024(en) . Ech ju foait suite à Luigi's Mansion sorti dseur GameCube in 2001 pi l'est suivi pèr Luigi's Mansion 3 sorti dseur Nintendo Switch in 2019.

 Scénario 
Lorse d'eune nuit pluvieuse dins l' Valée d'chés Ombes, l' Roé Boo brise chele Leune noére. Ed l'aute coté del valée s'trouve ch' laboratoére dech Professeu Karl Tastroff. Il étudie chés fantômes quand cheus-chi s'mettette à agir d'fachon étrange. Ils détruisette alorse tout dseur leus passaches pi s'réfugiette dins diférints manoérs lugubes del Valée d'chés Ombes. K. Tastroff convoque alorse Luigi dins sin laboratoére et pi li dmande ed l'aïude. In éfet, chele roaison pour laquelle chés fantômes s'conduisette d'manière étrange est l'foait eq chele Leune noére, qui permet d'calmer ch' timpéramint agressif d'chés fantômes, o té brisée. Luigi doét alorse s'avinturer dins un total d'chinq manoérs pour trouver chés fragmints del Leune noére pi ermette ed l'orde dins l' Valée d'chés Ombes. Moais pour commincher, Luigi doét d'abord trouver l'Ectoblast 5000…

 Sistème d'ju 
Ech gameplay ed Luigi's Mansion 2 l'est tré similoaire à chelui d'sin prédécesseur. Ech ju s'conchinte dseur chés avintures ed Luigi qui est invoéyé pèr ch' professeu Karl Tastroff pèr « télépixelisacion », téléportacion ayant conme éspécialité ed « dépixéliser » Luigi pi l' « repixéliser » (similoaire à l'fachon dont Mario intre dins un niviau dins Super Mario Sunshine) dins diférints manoérs hantés afin d'y capturer chés fantômes qui s'y cachette à l'aïude ed l'Ectoblast 5000, eune version amélioré ed l'Ectoblast 3000. Chasser chés fantômes d'eune pièche d'un manoér permet ach jueu d'obtenir eune clé li permettant d'accéder à eune novèle pièche contenant d'autes fantômes, conme ch'étoait l'cos dins Luigi's Mansion. L'Ectoblast 5000 permet égalemint ach jueu d'trouver d'chés trésors cachés dins chés diférintes pièches d'chés manoérs(en) . Shigeru Miyamoto o déclaré eq ch' ju est pus oryinté casse-tète eq l'opus préchédint, qualifiant ch' ju ed « smi-accion, smi-puzzle ».

Pindant sin avinture, Luigi peut conmuniquer aveuc ch' professeu Karl Tastroff grache à l' DS (Dual Scream), descindante dech GBH (Game Boy Horror) ed Luigi's Mansion.

Pour capturer un fantôme, Luigi doét prumièremint l'éblouir aveuc s'limpe. Alorse eq l' jueu dvoait simplemint oryinter chele leumière vers chés fantômes dins ch' prumier ju, dins Luigi's Mansion 2 il faut d'abord charger chele limpe pindant un bref instant pour insuite libérer un intinse flash ed leumière, lonmé un « spectroflash », un simpe stroboscope, qui éblouit l'fantôme pi qui éspose inchi sin point faibe, che qui permet à Luigi ed l'aspirer aveuc sin aspirateu(en) . In récupérant des pièches, ech jueu peut améliorer l'Ectoblast 5000 pi l' "Révéloscope". Ech ju bénéficie d'chés fonccions gyroscopiques del console.

Un mode multijueu in line et pi in local l'est auchi del partie. Che mode permet ed s'avinturer dins eune tour hantée dousqu'à quate jueus. Troés tipes d'parties sont proposés : ech mode Capture dousqu' il est question d'capturer tous chés fantômes d'un étache pour passer ach prochain pi tout chela in coopéracion ; ech mode Traque propose d'suive chés traches d'kiens fantômes lonmés « Ectokien » : ch'est grache ach révéloscope eq chés jueus peuvette suive leus traches ; infin, un mode Sprint qui consisse à trouver l'sortie d'chaque étache in foaisant attincion ach krono qu'il est possibe d'retarder in amassant d'chés objets in route. Chés parties sont parsonnalisabes : ech jueu peut décider del dificulté, inchi eq dech nombe d'étaches (5 à 25). Chaque mode propose un boss à batte à l'fin del série d'niviaus. Ech parcours ed Luigi est : l' Manoér dech désespoér, chés Tours d'chés Détours, l' Pindularium, l' Mine d'chés mistères et pi l' Moaison d'chés Colleccions. Pis, il ira batte ch' Roé Boo dins l’Ilusion dech Roé Boo.

 Musiques 
Chés musiques dech ju sont composées pèr Chad York, Darren Radtke et pi Mike Peacock pi sont juées pèr un orkeste armonique.

Ches musiques ont des tèmes diférints in fonccion dech manoér utilisé, in peut pèr eximpe erpérer :

 Des musiques contimporaines dins ch' Manoér dech Désespoér.
 Des musiques ernaiçances dins chés Tours d'chés Détours.
 Des musiques antikes dins ch' manoér dech Pindularium souvint juées aveuc un clavechin, eune viole ed gambe, des violons pi des cuives.
 Des musiques modérnes dins l' Mine d'chés Mistères aveuc un xylophone métallique inchi qu'un synthétiseur.
 Des musiques baroques dins l' Moaison d'chés Colleccions.

Il y o égalemint 3 tèmes pour chés fantômes dins chaque manoér che qui foait un total d'15 tèmes fantômes caractérisés pèr eune musique intrigante. Ches tèmes sont jués dins chés lius dousqu' chés fantômes sont présints.

In conclusion, lorse d'chés missions dins chés manoérs in peut dire eq chés musiques n'sont pos rassurantes, moais quand Luigi érvint ach bunker dech Professeu Karl Tastroff, chés musiques deviennette pus calmes pi rassurantes puisqu'autchun fantôme n'peut alorse chés attinde.

Quand Luigi est in mission, il peut à tout momint ète apelé pèr ch' Professeu K. Tastroff : l' DS ed Luigi qui foait ofice d'téléfone portabe sonnera alorse (chele sonnerie utilisée n'étant aute eq ch' tème dech professeu K. Tastroff).

 Développemint 
Ech développemint dech ju o débuté in 2009 pèr ch' studio Next Level Games dsous l' supervision ed Shigeru Miyamoto. Bryce Holliday ch'est l'directeu, Chad York ch'est l'responsabe audio et pi Yoshihito Ikebata ch'est l' superviseu(fr) . Miyamoto o choési d'travailler dseur eune suite ed Luigi's Mansion simplemint parche qu'il o eu invie ed l'foaire apré avoér utilisé ch' ju original pour téster chés capachitès del Nintendo 3DS.

Ech ju o té dévoélé à l'E3 2011 lorse del conférinche ed Nintendo à travers eune binde-annonche.

 Accueul 

 Critique 
Luigi's Mansion 2 o té bin accueulli pèr l'critique, obtenant un score d'85,86 % dseur GameRankings et pi 86 dseur 100 dseur Metacritic(en) . Ech chite améritchain IGN li donne eune note d'9,3 dseur 10, décrivant ch' ju conme étint « dech Nintendo à sin meilleu »(en) . GameSpot, toutefoés, li donne eune note d'6,5 dseur 10, mincionnant conme points négatifs « des momints un peu trop difichiles pi l'quantité insuffisante ed points d'passache »(en) .

 Vintes 
Ach 31 ed marche 2015, chés vintes s'élèvette à 4,48 millions d'eximploaires.

 Suite 
Luigi's Mansion 2 donne liu à eune suite lonmée Luigi's Mansion 3, sortie l' 31 d'octobe 2019 dseur Nintendo Switch(fr) .

 Notes pi référinches 

 Loïens intarnètes 

 Chite ofichiel
Catégorie:Ju d'accion-avinture
Catégorie:Ju Nintendo 3DS
Catégorie:Ju vidéo développé ach Canada
Catégorie:Luigi
Catégorie:Fantôme dins l'ju vidéo
Catégorie:Spin-off d'ju vidéo
Catégorie:Ju vidéo sorti in 2013
Catégorie:Ju Nintendo eShop (Nintendo 3DS)
Catégorie:Ju Nintendo Switch